
Jegybanki függetlenség hatása a makrogazdasági mutatókra

Dolgozatomban a jegybanki függetlenséget vizsgálom többszempontú megközelítésben.
Kutatásom egyik fókusza, hogy ez a mutató milyen kapcsolatban van az inflációval, annak
változásával. Emellett vizsgálom, hogy a jegybanki függetlenség mértéke milyen hatással van
a különböző makromutatókra ill. a jegybanki függetlenséget milyen intézményi tényezők
határozhatják meg. A formális intézményi környezet vizsgálatakor a Világbank governance
mutatóit veszem alapul, ezek egyes tényezőiből készítek kompozit indikátort.
A jegybanki függetlenség mérése a ’90-es, 2000-es évek elején szerepelt a kutatások
homlokterében, ilyenkor készült a legtöbb tanulmány és mutató. Dolgozatom metodológiájában
foglalkozom az egyes jegybanki függetlenséget mérő indikátorok elemzésével. Fontos
kiemelni, hogy a szakirodalomban nincs egységes álláspont a jegybanki függetlenség mérésével
kapcsolatban. A különböző tanulmányok más és más indexet használtak, építettek és ezek
alapján többnyire keresztmetszeti vizsgálatot végeztek.
Az én kutatási módszerem lényege és a korábbi megközelítésekkel szemben az újszerűsége az
lesz, hogy empirikus kutatásomban dinamikus index segítségével panel adatokon végzem a
vizsgálatot, összesen 142 országon és 23 éves időintervallumon. Ilyen módon figyelembe
tudom venni azt, hogy egy-egy jegybanki reform időben később fejtheti ki hatását a vizsgált
mutatókra. A legtöbb eddigi kutatás csak az inflációval vett kapcsolatát vizsgálta, én azonban
dolgozatomban ennél tovább megyek és megvizsgálom, hogyan hat a magasabb függetlenség a
makrostabilitásra, versenyképességre, külföldi közvetlen beruházásokra.
Kutatásom várható eredménye, hogy a panelvizsgálat után meghatározhatjuk, van-e kapcsolat
az infláció és a jegybanki függetlenség között a vizsgált időszakban, valamint lehet-e
kapcsolatot találni a függetlenségi index és egyes makromutatók között.
Kutatásom jövőbeni továbbfejlesztésének lehetséges iránya, hogy kiterjesztem a vizsgálatot a
de iure indexen túl a de facto jegybanki függetlenségre, kvalitatív vizsgálat keretében, ami más
módszertant igényel, dinamikus modellben nem vizsgálható adatok hiánya miatt.



